डोलै छै ई धरती, आ बरसै छै अकाश ।
 बीच फँसल प्राण, आइ दैबो केर ने आश । ।
 खसलै जे पाथर पैघ, पहिने - दू - राति ।
 अन्हर - बिहाड़ि - पानि, बुड़लै जजाति । ।
 काल्हिए तँऽ बहल रहए, पवन उनचास ।
 मिलि - जुलि कएने रहए, बड़ उक्पात । ।
 आइ - ई की भेलै ! धरती काँपै छै गे दाइ !
 अप्रीलक पच्चीसम दिन, बिसरब ने भाइ । ।
 दू हजार पनरह ईश्वी, दुपहरिया केर बेर ।
 बेरि-बेरि काँपए धरती, बिधना केर खेल । ।
 काठमाण्डू भेल उजड़ी-उपटी, ढेरी छै लहास ।
 अपनाकेँ ताकए-चिन्हए, ककर छै सहास ? ?
 बाँचल जे - सोचि रहल, करबै की आब ?
 ककरा लए जिउब हम, ककर छै आश । ।
 महल - अटारी - घऽर, गहना आ गुड़िया ।
 के देखए ? काटए सब, प्राणक अहुरिया । ।
 भागि कऽ तँऽ एलै सब, ठाढ़ देखू पड़ती ।
 सोचि रहल, करबै की - फटतै जँ धरती ! !
 दिन भरि बीति गेलै, रातिमे की करबै ।
 घऽरक ने साहस होइए, बाहरेमे रहबै । ।
 बाहरो अकाशसँ, रहि - रहि झहड़ए ।
 क्षण-क्षण बीतए प्राण, मोन सेहो हहरए । ।
 कतेक जतनसँ जे, महल बनओलियै ।
 छोड़ि-छाड़ि सभटा, जान लऽ पड़एलियै । ।
 ईश्वरक माया सभ, अपना की हाथमे ? 